Բորիս Գելֆանդ

Բորիս Աբրահամի Գելֆանդ (բելառուս․՝ Барыс Абрамавіч Гельфанд; եբրայերեն՝ בוריס אברמוביץ' גלפנד‎, հունիսի 24, 1968, Մինսկ, Բելառուս), իսրայելցի, նախկինում՝ խորհրդային և բելառուսցի շախմատիստ, գրոսմայստեր (1989)։ Աշխարհի չեմպիոնի կոչման հավակնորդ (2012)։


== Կենսագրություն ==
Բորիս Գելֆանդը ծնվել է 1968 թվականի հունիսի 24-ին, Մինսկում։ Նրա ծնողներն են մասնագիտությամբ ինժեներներ Աբրահամ Գելֆանդը և Նելլա Մոիսեևնան։ Երբ Բորիսը 4 տարեկան էր, ծնողները նրա համար գնեցին «Ճանապարհորդություն դեպի շախմատային թագավորություն» (ռուս.՝ «Путешествие в шахматное королевствo»)» գիրքը, որը նա մի քանի ամսում կարդաց։ Հաճախել է Էդուարդ Զելկինդի (6 տարեկանից), Թամարա Գոլովեյի (1979-ից) և Ալբերտ Կապենգուտի (1980-ից) շախմատային խմբակները։ 1980-1983 թթ․ հաճախել է «Պետրոսյանի դպրոցի» երկշաբաթյա դասընթացներին, որտեղ շփվել է աշխարհի նախկին չեմպիոն Տիգրան Պետրոսյանի հետ։

Բորիս Գելֆանդն իրեն համարում է Մինսկի շախմատի դպրոցի սան (սկիզբ առել Իսահակ Բոլեսլավսկուց և հասել Ալբերտ Կապենգուտին)։
1998 թվականից ապրում է Իսրայելում, Ռիշոն լե Ցիոնում։ Կինը Մայա Գելֆանդն է, դուստրը՝ Ավիտալը, տղան՝ Ավները։


== Շախմատային նվաճումներ ==
1984-1985 թվականներին եղել է Բելառուսի չեմպիոն։ 17 տարեկանում ԽՍՀՄ երիտասարդների չեմպիոն։ 1998 թվականին աշխարհի երիտասարդական մրցաշարում զբաղեցրել է 1-2 տեղերը։ 1989 թվականին մտել է աշխարհի լավագույն տասնյակի մեջ (վարկանիշը 2673)։ Նվաճել է 2009 թվականի աշխարհի գավաթը, որը տեղի է ունեցել Խանտի Մանսիյսկում։ Մասնակցել է ինը օլիմպիադայի՝ 29-րդ (1990), 31-րդ (1994), 32-րդ (1996), 34-39-րդ (2000-2010)։


== Աշխարհի չեմպիոնի կոչման համար պայքար ==
1990 թվականից Գելֆանդն աշխարհի չեմպիոնի կոչման մշտական հավակնորդ է։ 1993 թ․ նա հասել է մինչև հավակնորդների մրցաշարի քառորդ եզրափակիչ, իսկ 1996 թ․` մինչև եզրափակիչ։ 1998-2004 թթ․ Գելֆանդը մասնակցել է նոկաուտ համակարգի աշխարհի առաջնություններին (լավագույն արդյունքը գրանցել է 1997 թ․, երբ դուրս է եկել կիսաեզրափակիչ)։
Գելֆանդի կարիերայի առավել հաջողված ելույթն է 2007 թ․ Մեքսիկայում կայացած աշխարհի առաջնությունը։ Նախընտրական փուլերում նա հաղթել է Ռուստամ Կասիմջանովին և Գատա Կամսկուն, իսկ առաջնության ժամանակ 14 հնարավորից վաստակել է 8 միավոր (+3 =10 -1)` իրենից առաջ թողնելով Անանդին և Կրամնիկին։ Թայ-բրեյքի արդյունքներով նա իրենից հետ է թողել Պետեր Լեկոյին, Լևոն Արոնյանին, Ալեքսանդր Մորոզևիչին, Ալեքսանդր Գրիշչուկին և Պյոտր Սվիդլերին։
2011 թ․ մասնակցել է աշխարհի չեմպիոնի կոչման հավակնորդների մրցախաղերին, որոնք անցկացվում էին մայիսի 3-ից 27-ը Կազանում։ Քառորդ եզրափակչում Բորիս Գելֆանդը հաղթել է Մամեդյարովին (Ադրբեջան), իսկ կիսաեզրափակչում Գատա Կամսկուն (ԱՄՆ)։ Եզրափակչում Բորիս Գելֆանդը խաղում էր Ալեքսանդր Գրիշչուկի (Ռուսաստան) հետ։ 5 ոչ-ոքիից հետո վերջին տուրում նա սպիտակներով հաղթեց Գրիշչուկին և իրավունք ստացավ մասնակցելու աշխարհի չեմպիոնի կոչման համար մրցախաղին Վիշվանաթան Անանդի (Հնդկաստան) հետ, 2012 թ․։


== Մարզական արդյունքների աղյուսակ ==


== Վարկանիշի փոփոխության գծապատկեր ==


== Գրքեր ==
My most memorable games. Edition Olms, Zürich 2005. ISBN 3-283-00453-6


== Ծանոթագրություններ ==


== Արտաքին հղումներ ==
Անձնական էջը ՖԻԴԵ-ի կայքում
Անձնական էջը Chessgames բազայում
Անձնական էջը 365chess.com կայքում
Բորիս Գելֆանդի ելույթները շախմատային օլիմպիադաներում
Անձնական էջը http://www.webcitation.org/65CEfK2Jz կայքում